**OBRAZLOŽENJE PRORAČUNA OPĆINE MALI BUKOVEC**

**za 2025. godinu i projekcija za 2026. i 2027. godinu**

Na temelju članka 42. Zakona o proračunu („Narodne novine“ broj 144/21), a sukladno Pravilniku o proračunskom računovodstvu i računskom planu („Narodne novine“ broj 158/23) i Uputama Ministarstva financija za izradu proračuna jedinica lokalne i područne (regionalne) samouprave za razdoblje 2025. – 2027. godine sastavljen je Proračun Općine Mali Bukovec za 2025. godinu te projekcije proračuna za 2026. i 2027. godinu.

Općinski načelnik uputio je Općinskom vijeću prijedlog proračuna za 2025. godinu do 15. studenog 2024. godine, sukladno članku 40. Zakona o proračunu.

U skladu sa Zakonom o proračunu te Uputama Ministarstva financija Proračun Općine Mali Bukovec za 2025. godinu i projekcije za naredne dvije godine donose se na razini skupine ekonomske klasifikacije (druga razina računskog plana) čime je dozvoljena veća fleksibilnost u izvršavanju proračuna s naglaskom na planiranje po programima te aktivnostima i projektima unutar programa.

Proračun Općine Mali Bukovec za 2025. kao i projekcije za 2026. i 2027. godinu sastavljeni su uzimajući u obzir pokazatelje o gospodarskim kretanjima u Republici Hrvatskoj, te su također uzeti u obzir i pokazatelji ostvarenja prihoda i rashoda Proračuna Općine Mali Bukovec za 2023. godinu i za prva tri kvartala 2024. godine.

Proračun Općine Mali Bukovec za 2025. godinu sastoji se od Općeg i Posebnog dijela kako slijedi:

• Opći dio Proračuna sadrži:

* sažetak Računa prihoda i rashoda i Računa financiranja
* Račun prihoda i rashoda i Račun financiranja

Račun prihoda i rashoda proračuna sastoji se od prihoda i rashoda iskazanih prema izvorima financiranja i ekonomskoj klasifikaciji te rashoda iskazanih prema funkcijskoj klasifikaciji.

U Računu financiranja iskazuju se primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

Ako ukupni prihodi i primici nisu jednaki ukupnim rashodima i izdacima, opći dio proračuna JLP(R)S sadrži i preneseni višak ili preneseni manjak prihoda nad rashodima.

• Posebni dio Proračuna sastoji se od plana rashoda i izdataka JLP(R)S i njihovih proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Također, sastavni dio Proračuna za 2025. godinu su i projekcije proračuna za 2026. i 2027. godinu koje se iskazuju u Općem i Posebnom dijelu, te prema svim zakonski propisanim proračunskim klasifikacijama kao i Proračun za 2025. godinu.

Proračun Općine Mali Bukovec je konsolidirani proračun budući da Općina ima jednog proračunska korisnika – Dječji vrtić Krijesnica, za koji Općina ima obvezu uključivanja svih prihoda i primitaka, rashoda i izdataka u proračun Općine, sukladno zakonom propisanim proračunskim klasifikacijama te izvorima financiranja.

Proračun nije statičan akt već se sukladno Zakonu može mijenjati tijekom proračunske godine. Procedura donošenja izmjena i dopuna proračuna, odnosno rebalansa proračuna, identična je proceduri njegova donošenja.

Proračun se donosi za jednu fiskalnu, odnosno proračunsku godinu, koja se u Republici Hrvatskoj poklapa s kalendarskom godinom i traje od 1. siječnja do 31. prosinca. Jedini ovlašteni predlagatelj proračuna je općinski načelnik. Načelnik jedinice lokalne samouprave odgovoran je za zakonito planiranje i izvršavanje proračuna te za svrhovito, učinkovito i ekonomično raspolaganje proračunskim sredstvima. Proračun donosi (usvaja) Općinsko vijeće do isteka godine u kojoj se donosi.

Obrazloženje Proračuna sastoji se od:

• Obrazloženja Općeg dijela proračuna koje sadrži obrazloženje prihoda, rashoda, primitaka i izdataka te obrazloženja prenesenog manjka odnosno viška iz prethodnih godina;

• Obrazloženja Posebnog dijela proračuna koje se sastoji od obrazloženja programa koje se daje kroz obrazloženja aktivnosti i projekata.

**Obrazloženje Općeg dijela Proračuna Općine Mali Bukovec**

Opći dio Proračuna sastoji se od sažetka Računa prihoda i rashoda i Računa financiranja te Prenesenog viška ili manjka iz prethodnih godina. U Računu prihoda i rashoda planirani iznosi navedeni su po ekonomskoj klasifikaciji, a čine ih prihodi poslovanja (razred 6) i prihodi od prodaje nefinancijske imovine (razred 7) te rashodi poslovanja (razred 3) i rashodi za nabavu nefinancijske imovine (razred 4). U Računu financiranja planirani su primici od financijske imovine i zaduživanja (razred 8) te izdaci za financijsku imovinu i otplate zajmova (razred 5). Raspoloživa sredstva iz prethodnih godina odnose se na planirani višak prihoda nad rashodima ili pokriće manjka prihoda u odnosu na rashode iz proteklih godina.

Budući da se kod izrade konsolidiranih proračuna jedinica lokalne i područne (regionalne) samouprave prihodi koje proračunski korisnici ostvaruju iz nadležnog proračuna (konto 671) i prijenosi proračunskim korisnicima iz nadležnog proračuna za financiranje redovne djelatnosti (konto 367) međusobno sučeljavaju, u konsolidiranom proračunu Općine Mali Bukovec u ukupnim prihodima eliminirani su prihodi Dječjeg vrtića Krijesnica koje vrtić ostvaruje iz proračuna Općine Mali Bukovec za financiranje redovne djelatnosti (skupina 671) i rashodi Općine Mali Bukovec za financiranje redovne djelatnosti Dječjeg vrtića Krijesnica (skupina 367).

Ukupni prihodi Općine Mali Bukovec za 2025. godinu u Općem dijelu proračuna planirani su u iznosu od 3.910.760 €, a odnose se na prihode poslovanja u iznosu od 3.900.760 € i prihode od prodaje nefinancijske imovine u iznosu od 10.000 €.

Ukupni rashodi Općine Mali Bukovec za 2025. godinu u Općem dijelu proračuna planirani su u iznosu od 3.885.110 €, a sastoje se od rashoda poslovanja planiranih u iznosu od 1.298.110 € i rashoda za nabavu nefinancijske imovine u iznosu od 2.587.000 €.

Izdaci Općine Mali Bukovec u Računu financiranja planirani su u iznosu od 75.650 € te se u cijelosti odnose na planirane izdatke za otplatu dugoročnih kredita.

**Obrazloženje Posebnog dijela Proračuna Općine Mali Bukovec**

Obrazloženje posebnog dijela proračuna JLPRS temelji se na obrazloženjima financijskih planova proračunskih korisnika, a sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti iz akata strateškog planiranja.

**RAZDJEL 001 OPĆINSKO VIJEĆE I OPĆINSKI NAČELNIK**

**GLAVA 00101 OPĆINSKO VIJEĆE I OPĆINSKI NAČELNIK**

**Program 1000 JAVNA UPRAVA I ADMINISTRACIJA planiran u iznosu od 159.760,00 €.**

**Aktivnost: A100001 Rad predstavničkih i izvršnih tijela – planirano 45.000,00 €**

U sklopu ove aktivnosti planirani su rashodi za naknade za rad članovima predstavničkih i izvršnih tijela Općine te članovima radnih povjerenstava ukoliko se za isto tijekom godine ukaže potreba (npr. Povjerenstvo za procjenu šteta od elementarnih nepogoda). Također, planirane su i naknade za korištenje privatnog automobila u službene svrhe za dužnosnike, rashodi za redovnu reprezentaciju, članarine (LAG Izvor i Zajednica općina u RH) te ostali nespomenuti rashodi poslovanja (npr. vijenci, cvijeće, svijeće i sl.) U 2025. godini ova aktivnost obuhvaća i planiranu dokapitalizaciju tvrtke „Bukotermal“ d.o.o. koja je u zajedničkom vlasništvu Varaždinske županije i Općine Mali Bukovec u iznosu od 10.000,00 €, dok ista u 2025. i 2026. godini nije planirana.

**Aktivnost: A100002 Promidžba i informiranje građana – planirano 22.000,00 €**

Unutar ove aktivnosti planirani su rashodi objava informacija i novosti vezanih uz rad i događanja u Općini Mali Bukovec u raznim tiskanim i elektronskim medijima (Podravski list, Varaždinske vijesti, Regionalni tjednik, Klikaj.hr, Sjever.hr, Radio Ludbreg i dr.) te troškovi raznih promidžbenih materijala.

**Aktivnost: A100046 Obilježavanje Dana Općine, praznika i blagdana te ostale manifestacije – planirano 18.000,00 €**

Ova aktivnost formirana je s ciljem razdvajanja redovnih troškova medijskih objava, najma i reprezentacije od istih koji se vežu posebno uz obilježavanje Dana Općine, državnih praznika, vjerskih blagdana i troškova ostalih društvenih i sportskih manifestacija, te također zbog transparentnijeg prikaza i kontrole troškova. Za istu se planira izdvojiti 15.000,00 € iz općih prihoda Općine te 3.000,00 € od sponzorstava i/ili donacija.

**Aktivnost: A100053 Otplata dugoročnih kredita – planirano 74.760,00 €**

U sklopu ove aktivnosti planirana je otplata dugoročnih kredita (glavnice i kamata) koje Općina Mali Bukovec ima za projekte Rekonstrukcija i dogradnja zgrade Osnovne škole Veliki Bukovec, a za koji se tijekom 2025. godine planira otplatiti 40.550 €, te za Rekonstrukciju rotora u Svetom Petru i Rekonstrukciju Društvenog doma u Župancu za koji se tijekom 2025. godine planira otplatiti 34.210 €. Otplata istih odvija se sukladno otplatnom planu pojedinog kredita koji je definiran i prihvaćen prilikom ugovaranja kredita.

**RAZDJEL 002 JEDINSTVENI UPRAVNI ODJEL**

**GLAVA 00201 JEDINSTVENI UPRAVNI ODJEL**

**Program 1000 JAVNA UPRAVA I ADMINISTRACIJA planiran u iznosu od 272.000,00 €.**

**Aktivnost: A100003 Redovan rad Jedinstvenog upravnog odjela – planirano 237.000,00 €**

U sklopu ove aktivnosti planirani su rashodi za zaposlene koji obuhvaćaju plaće, nagrade i naknade za prijevoz, te troškovi rada samog JUO koji obuhvaćaju troškove uredskog materijala, stručnog usavršavanja službenika, sitnog inventara, telefona, pošte, zakupnina, osiguranja imovine i odgovornosti, službene, radne i zaštitne odjeće, naknade šeta pravnim i fizičkim osobama, te troškove zdravstvenih i računalnih usluga, usluga platnog prometa, te ostalih usluga. Također, unutar ove aktivnosti planiraju se i troškovi podmirenja dugovanja na naslijeđenu ošasnu imovinu, te intelektualne usluge koje su vrijednosno jedan od značajnijih rashoda u ovoj skupini.

**Aktivnost: A100004 Provođenje lokalnih izbora – planirano u 2025. godini 35.000,00 €**

Ova aktivnost obuhvaća sve planirane troškove za provođenje redovnih lokalnih izbora u 2025. godini, a isti obuhvaćaju troškove izbornih materijala (glasački listići, glasačke kutije, plakati, uredski i potrošni materijal), naknade članovima povjerenstva i odbora, obavezne objave u tisku, te naknadu troškova izborne promidžbe. Planira se financirati u iznosu od 20.000 € iz proračuna Općine te u iznosu od 15.000 € iz sredstava županijskog proračuna.

**Program 1001 UPRAVLJANJE IMOVINOM planiran u iznosu od 570.000,00 €.**

**Aktivnost: A100005 Održavanje objekata i nekretnina – planirano 50.000,00 €**

U sklopu ove aktivnosti planirani su rashodi tekućeg i investicijskog održavanja objekata u vlasništvu Općine Mali Bukovec (poslovne zgrade Općine, društvenih domova, sportskih objekata i ostalih nekretnina) te pristojbe i naknade za iste (naknada za uređenje voda, energetski certifikati i sl.)

**Aktivnost: A100006 Podmirenje troškova energenata u objektima Općine – planirano 20.000,00 €**

Ova aktivnost obuhvaća planirane rashode za podmirenje troškova električne energije, plina i vode u objektima u vlasništvu Općine Mali Bukovec.

**Aktivnost: A100008 Opremanje poslovnih prostora u vlasništvu Općine te nabava ostale opreme – planirano 10.000,00 €**

U sklopu ove aktivnosti planirani su rashodi za nabavu opreme – računalne opreme, komunikacijske, elektroničke i dekorativne opreme te uredskog namještaja.

**Aktivnost: A100045 Rekonstrukcija i dodatna ulaganja na objektima i zemljištu – planirano 10.000,00 €**

U sklopu ove aktivnosti planirani su rashodi za tekuće i investicijsko održavanje zemljišta (sanacija, čišćenje, dovođenje u prvobitno stanje, privođenje namjeni)

**Kapitalni projekt: K100026 Digitalizacija poslovanja Općine Mali Bukovec – planirano 50.000,00 €**

Ovisno o natječajima raspisanim tijekom 2025. godine unutar ove aktivnosti planiraju se rashodi za nabavu nove računalne opreme ili računalnih programa za redovno poslovanje Jedinstvenog upravnog odjela Općine Mali Bukovec.

**Kapitalni projekt: K100028 Rekonstrukcija općinske zgrade Općine Mali Bukovec – planirano 430.000,00 €**

U ovoj aktivnosti u 2025. godini planirana je rekonstrukcija postojeće zgrade s ciljem postizanja energetske učinkovitosti i obnove te postizanja jače stabilnosti samog objekta.

**Program 1002 ODRŽAVANJE KOMUNALNE INFRASTRUKTURE planiran u iznosu od 82.000,00 €.**

**Aktivnost: A100009 Održavanje cesta – planirano 30.000,00 €**

Planirani rashodi odnose se na troškove tekućeg i investicijskog održavanja nerazvrstanih cesta.

**Aktivnost: A100010 Održavanje javne rasvjete – planirano 10.000,00 €**

Planirani rashodi odnose se na troškove tekućeg održavanja javne rasvjete (redovne zamjene dotrajalih rasvjetnih tijela i popravci).

**Aktivnost: A100013 Održavanje javnih površina i dječjih igrališta – planirano 35.000,00 €**

Planirani rashodi odnose se na troškove održavanja javnih površina (benzin, ulje, plastična nit, herbicidi, sadnice cvijeća, ukrasnog bilja i sl.) te na troškove održavanja dječjih igrališta (tekuće održavanja igrala za djecu te nabava novih).

**Aktivnost: A100014 Nabava i održavanje opreme i vozila – planirano 7.000,00 €**

Planirani rashodi odnose se na troškove održavanja službenog teretnog vozila, komunalnog stroja, kosilica i opreme, troškove osiguranja i registracije vozila te eventualnu nabavu novih manjih strojeva ili opreme.

**Program 1003 ZAŠTITA OKOLIŠA planiran u iznosu od 130.000,00 €.**

**Aktivnost: A100015 Odvoz i zbrinjavanje otpada – planirano 5.000,00 €**

Planirani rashodi odnose se na troškove odvoza otpada za objekte u vlasništvu Općine te na mjesečnu naknadu Općini Koprivnički Ivanec za korištenje odlagališta otpada.

**Aktivnost: A100016 Razvoj sustava gospodarenja otpadom – planirano 11.000,00 €**

Planirani rashodi najvećim dijelom se odnose na sudjelovanje u izgradnji sortirnice otpada u suradnji s općinama u Varaždinskoj županiji i Gradom Varaždinom.

**Aktivnost: A100017 Veterinarsko-higijeničarski poslovi – planirano 6.000,00 €**

Planirani rashodi odnose se na troškove sufinanciranja sterilizacije pasa i mačaka, zbrinjavanje pasa lutalica i smještaj pasa u skloništa te uklanjanje lešina s javnih površina.

**Aktivnost: A100018 Provođenje DDD mjera – planirano 8.000,00 €**

U sklopu ove aktivnosti planira se u proljeće i jesen provesti sustavna deratizacija na području svih naselja Općine Mali Bukovec, te tijekom ljeta i dezinsekcija.

**Kapitalni projekt: K100027 Izgradnja reciklažnog dvorišta građevinskog otpada Novo Selo Podravsko – planirano 100.000,00 €**

Ovaj se projekt planira financirati iz vlastitih sredstava Općine u iznosu od 20.000 €, dok se preostalih 80.000 € planira financirati iz državnog proračuna, a planira se izgradnja hale, parkirališta i drugih popratnih objekata i sadržaja potrebnih za funkcioniranje reciklažnog dvorišta.

**Program 1004 RAZVOJ I UPRAVLJANJE SUSTAVA VODOOPSKRBE, ODVODNJE I ZAŠTITE VODA planiran u iznosu od 28.000,00 €.**

**Aktivnost: A100019 Izgradnja i rekonstrukcija objekata vodoopskrbe – planirano 7.000,00 €**

Rashodi unutar ove aktivnosti odnose se na planirane kapitalne pomoći trgovačkim društvima u javnom sektoru (Varkom d.d.) kojem se planira sufinancirati eventualno ulaganje u sanacije i rekonstrukcije vodoopskrbne mreže na području Općine Mali Bukovec.

**Aktivnost: A100020 Održavanje kanala za odvodnju oborinskih voda – planirano 5.000,00 €**

Rashodi unutar ove aktivnosti planirani su za tekuće održavanje kanala za odvodnju oborinskih voda (pročišćavanje, iskopi, polaganje i zamjena cijevi).

**Tekući projekt: T100001 Izgradnja sustava kanalizacije i pročistača – planirano 16.000,00 €**

Rashodi unutar ove aktivnosti planirani su za intelektualne usluge izrade studija i projekata koje je potrebno izraditi prije izvođenja bilo kakvih radova na kanalizaciji i pročistaču, te kapitalne pomoći trgovačkim društvima u javnom sektoru (Varkom d.d.).

**Program 1005 POTPORA POLJOPRIVREDI planiran u iznosu od 26.000,00 €.**

**Aktivnost: A100021 Subvencije, pomoći i naknade poljoprivrednicima – plan. 7.000,00 €**

Planirani rashodi odnose se na troškove subvencija umjetnog osjemenjivanja goveda i svinja poljoprivrednicima, te eventualne druge subvencije za koje se tijekom godine može ukazati potreba (npr. tečaj sigurnog rukovanja pesticidima i pravilne primjene pesticida i sl.).

**Aktivnost: A100042 Održavanje poljoprivrednih površina – planirano 10.000,00 €**

Planirani rashodi odnose se na troškove tekućeg održavanja poljoprivrednih površina u vlasništvu Općine Mali Bukovec i Republike Hrvatske.

**Aktivnost: A100052 Subvencije poljoprivrednim zadrugama – planirano 9.000,00 €**

Rashodi unutar ove aktivnosti planirani su za subvenciju dijela plaće upraviteljima Poljoprivredne zadruge Mali Bukovec i Poljoprivredno cvjećarske zadruge Varaždinski cvijet.

**Program 1006 JAČANJE GOSPODARSTVA planiran u iznosu od 7.000,00 €.**

**Aktivnost: A100022 Potpore u obrtničkom i poduzetničkom sektoru – planirano 7.000,00 €**

Rashodi unutar ove aktivnosti planirani su za subvencije gospodarstvenicima u privatnom sektoru.

**Program 1007 OSNOVNO I SREDNJOŠKOLSKO OBRAZOVANJE planiran u iznosu od 35.000,00 €.**

**Aktivnost: A100025 Sufinanciranje ostalih školskih aktivnosti – planirano 27.000,00 €**

U sklopu ove aktivnosti planirani su rashodi za sufinanciranje produženog boravka djece u Osnovnoj školi Veliki Bukovec, financiranje radnih bilježnica za osnovnoškolce, sufinanciranje članarine osnovnoškolaca u Gradskoj knjižnici Ludbreg, sufinanciranje škole plivanja za učenike OŠVB, nagradu najboljem učeniku s područja Općine Mali Bukovec u pedagoškoj godini 2024./2025. te ostali slični rashodi.

**Aktivnost: A100044 Sufinanciranje prijevoza učenika – planirano 3.000,00 €**

U ovoj aktivnosti planiraju se rashodi za sufinanciranje prijevoza autobusom djece u OŠVB.

**Aktivnost: A100051 Srednjoškolci - sufinanciranje deficitarnih zanimanja – planirano 5.000,00 €**

Rashodi unutar ove aktivnosti planirani su kao mjera za poticanje učenika da za svoja buduća zanimanja odaberu ona koja trenutno spadaju u deficitarna zanimanja. Aktivnost se provodi na način da se po donošenju odluke Općinskog vijeća s učenicima sklope ugovori o sufinanciranju temeljem kojih im se tijekom školske godine isplaćuju predmetna sredstva.

**Program 1008 VISOKO OBRAZOVANJE planiran u iznosu od 10.000,00 €.**

**Tekući projekt: T100002 Novčane naknade studentima – planirano 10.000,00 €**

Rashodi unutar ove aktivnosti planiraju se prvenstveno za jednokratne novčane naknade studentima povodom božićnih blagdana koje se svake godine isplaćuju temeljem odluke Općinskog vijeća, a manjim dijelom za pojedinačne zamolbe za sufinanciranje koje se eventualno tijekom godine zaprime od studenata s područja Općine.

**Program 1009 RAZVOJ SPORTA I REKREACIJE planiran u iznosu od 58.000,00 €.**

**Aktivnost: A100027 Redovan rad sportskih udruga – planirano 27.000,00 €**

Rashodi unutar ove aktivnosti planirani su za financiranje redovnog rada sportskim udrugama, društvima i klubovima, a koje isti ostvaruju putem javnog natječaja za financiranje udruga civilnog društva koji se provodi početkom svake proračunske godine, te eventualnih zamolba za sufinanciranje pristiglih tijekom godine.

**Aktivnost: A100028 Pokroviteljstvo sportskih natjecanja i ostale potrebe u sportu – planirano 5.000,00 €**

U sklopu ove aktivnosti planiraju se troškovi pokroviteljstva raznih sportskih natjecanja i priredbi za koje se zamolbe primaju tijekom proračunske godine, a o kojima većinom odlučuje općinski načelnik.

**Kapitalni projekt: K100001 Održavanje sportskih objekata – planirano 26.000,00 €**

Rashodi unutar ove aktivnosti planirani su općenito za investicijsko održavanje i dodatna ulaganja u sportske objekte u vlasništvu Općine Mali Bukovec, ovisno o potrebama i financijskim mogućnostima.

**Program 1010 PROMICANJE KULTURE planiran u iznosu od 12.000,00 €.**

**Aktivnost: A100030 Obnova objekata kulture – planirano 7.000,00 €**

Rashodi unutar ove aktivnosti planirani su za tekuće održavanje objekata u kulturi, uključujući vjerske objekte.

**Aktivnost: A100031 Pokroviteljstvo kulturnih događaja te poticanje kulturnog i umjetničkog stvaralaštva – planirano 5.000,00 €**

Rashodi planirani unutar ove aktivnosti obuhvaćaju sve troškove vezane uz kulturno stvaralaštvo i promociju kulture kao što su: sufinanciranje izdavanja knjiga i zbirki poezije i proze, putopisa, održavanje slikarskih izložbi i kolonija, izložbe tradicijskih radova, troškovi snimanja glazbenih djela i izdavanja nosača zvuka te pokroviteljstva priredbi i izložbi kulturnog karaktera.

**Program 1011 RAZVOJ CIVILNOG DRUŠTVA planiran u iznosu od 57.000,00 €.**

**Aktivnost: A100033 Rad političkih stranaka – planirano 3.000,00 €**

Rashodi unutar ove aktivnosti planirani su za financiranje redovne djelatnosti političkih stranaka koje participiraju u Općinskom vijeću Općine Mali Bukovec.

**Aktivnost: A100034 Rad organizacija civilnog društva – planirano 24.000,00 €**

U sklopu ove aktivnosti planirani su rashodi za financiranje programa rada udruga civilnog društva, a aktivnost se provodi na način da se početkom proračunske godine raspiše natječaj za dodjelu sredstava organizacijama civilnog društva u tekućoj godini, nakon čega se pristigli programi evaluiraju, te se donosi odluka o dodjeli sredstava temeljem natječaja, a koja se realizira tijekom tekuće godine.

**Aktivnost: A100035 Rad humanitarnih organizacija – planirano 4.000,00 €**

U sklopu ove aktivnosti planiraju se donacije udrugama isključivo humanitarnog karaktera te pokroviteljstva humanitarnih akcija, a prema natječaju za financiranje rada udruga te zamolbama koje se zaprime tijekom godine.

**Aktivnost: A100036 Rad zdravstvenih neprofitnih organizacija – planirano 6.000,00 €**

Rashodi u ovoj aktivnosti planirani su prvenstveno za redovno zakonsko financiranje Crvenog križa, te u manjem opsegu ostalih zdravstvenih neprofitnih organizacija prema pojedinačnim zahtjevima eventualno zaprimljenim tijekom proračunske godine.

**Tekući projekt: T100003 Kapitalne donacije organizacijama civilnog društva – planirano 20.000,00 €**

Planirani rashodi unutar ovog projekta odnose se na namjenska sredstva kapitalnih donacija organizacijama civilnog društva, a realiziraju se prema zamolbama za donacije zaprimljenim tijekom godine.

**Program 1012 SOCIJALNA SKRB I MJERE DEMOGRAFSKE OBNOVE planiran u iznosu od 76.000,00 €.**

**Aktivnost: A100038 Podmirenje troškova stanovanja – planirano 3.000,00 €**

Rashodi planirani u sklopu ove aktivnosti obuhvaćaju troškove podmirenja naknade za odvoz otpada, električne energije, komunalne naknade i naknade za uređenje voda građanima koji ostvare to pravo temeljem zahtjeva i Odluke o socijalnoj skrbi na području Općine Mali Bukovec, zatim troškove ogrijeva koji se financiraju iz državnog proračuna temeljem Zakona o socijalnoj skrbi, te eventualne jednokratne pomoći odobrene građanima tijekom godine prema pojedinačnim zamolbama.

**Aktivnost: A100039 Pomoć obiteljima i pojedincima – planirano 7.000,00 €**

U sklopu ove aktivnosti planirani su rashodi temeljem Odluke o sufinanciranju priključaka domaćinstava na vodoopskrbnu mrežu na području Općine Mali Bukovec, rashodi jednokratnih novčanih naknada umirovljenicima povodom božićnih blagdana, te ostale pomoći građanima socijalnog karaktera.

**Aktivnost: A100047 Tekuće donacije neprofitnim organizacijama – planirano 1.000,00 €**

Planirani rashodi odnose se na donacije neprofitnim organizacijama – udrugama, društvima i zakladama – isključivo temeljem zamolbi socijalnog karaktera.

**Aktivnost: A100048 Darovi djeci povodom blagdana – planirano 3.000,00 €**

Aktivnost obuhvaća planirane rashode za darove djeci povodom božićnih i novogodišnjih blagdana čija se kupnja i podjela realizira u suradnji s Osnovnom školom Veliki Bukovec.

**Aktivnost: A100049 Potpore roditeljima novorođene djece – planirano 7.000,00 €**

Rashodi u sklopu ove aktivnosti odnose se na planirane jednokratne novčane potpore roditeljima novorođene djece koje se dodjeljuju krajem svake proračunske godine u iznosima koje svojom odlukom određuje Općinsko vijeće Općine Mali Bukovec.

**Aktivnost: A100050 Sufinanciranje dječjeg vrtića – planirano 15.000,00 €**

U sklopu ove aktivnosti planirano je sufinanciranje boravka u dječjem vrtiću ili jaslicama djeci koja su smještena u vrtićima izvan područja Općine Mali Bukovec te djeci koja to pravo eventualno ostvare u Dječjem vrtiću Krijesnica temeljem socijalnih kriterija.

**Tekući projekt: T100006 Mjere poticanja stanogradnje – planirano 40.000,00 €**

U sklopu ovog tekućeg projekta planirani su rashodi za sufinanciranje uređenja ili izgradnje stambenih objekata građanima Općine Mali Bukovec, a u svrhu poticanja demografske obnove. Projekt se provodi na način da Općinsko vijeće raspiše poziv za iskazom interesa, temeljem kojeg Općinski načelnik raspisuje natječaj. Po završetku natječaja Općinsko vijeće, vodeći računa o visini planiranih proračunskih sredstava za ovu namjenu, donosi odluku o rezultatima natječaja temeljem koje se sklapaju pojedinačni ugovori s građanima koji ostvare pravo na sufinanciranje.

**Program 1013 ORGANIZIRANJE I PROVOĐENJE ZAŠTITE I SPAŠAVANJA planiran u iznosu od 65.000,00 €.**

**Aktivnost: A100040 Zaštita od požara – planirano 57.000,00 €**

Rashodi planirani unutar ove aktivnosti obuhvaćaju redovni zakonski transfer Vatrogasnoj zajednici Općine Mali Bukovec temeljem Zakona o vatrogastvu te planiranu kapitalnu donaciju za kupnju novog vatrogasnog vozila koja za 2025. godinu iznosi 30.000 €.

**Aktivnost: A100041 Civilna zaštita – planirano 8.000,00 €**

U sklopu ove aktivnosti planiraju se rashodi intelektualnih usluga za izradu obveznih akata temeljem Zakona o sustavu civilne zaštite, troškovi provođenja civilne zaštite na području Općine te sufinanciranje redovne djelatnosti Hrvatske gorske službe spašavanja.

**Program 1014 RAZVOJ I SIGURNOST PROMETA planiran u iznosu od 785.000,00 €.**

**Kapitalni projekt: K100002 Rekonstrukcija nerazvrstanih cesta – planirano 20.000,00 €**

U sklopu ovog projekta planira se rekonstrukcija nerazvrstanih cesta na području Općine Mali Bukovec ukoliko se tijekom 2025. godine pojavi prilika za participiranje na natječajima za dodjelu EU sredstava ili sredstava iz državnog proračuna.

**Kapitalni projekt: K100003 Izgradnja/rekonstrukcija cesta, trgova i parkova – planirano 119.000,00 €**

U sklopu ovog kapitalnog projekta planira se izgradnja, modernizacija i rekonstrukcija trgova i parkova te pripadnih cesta iz proračunskih sredstava Općine Mali Bukovec u iznosu od 79.000 €, te iz kapitalnih pomoći Ministarstva regionalnog razvoja ili Ministarstva graditeljstva RH u iznosu od 40.000 € (sukladno raspoloživim natječajima tijekom godine).

**Kapitalni projekt: K100004 Izgradnja javne rasvjete – planirano 20.000,00 €**

Također, sukladno raspoloživim natječajima ministarstava tijekom proračunske godine, u sklopu ovog projekta planira se izgradnja javne rasvjete u naseljima Općine Mali Bukovec iz državnih sredstava.

**Kapitalni projekt: K100005 Izgradnja nogostupa i biciklističkih staza – planirano 26.000,00 €**

Ovisno o raspoloživim natječajima tijekom godine u sklopu ovog projekta planira se izgradnja nogostupa i biciklističkih staza koja bi se u potpunosti financirala iz sredstava državnog ili županijskog proračuna.

**Kapitalni projekt: K100025 Rekonstrukcija nerazvrstane ceste NC001 – planirano 600.000,00 € -** U sklopu ovog projekta planira se rekonstrukcija nerazvrstane ceste NC001 u Malom Bukovcu iz EU sredstava, a ista obuhvaća Ulicu braće Radić te Bednjansku ulicu. Uz rekonstrukciju same prometnice planira se i rekonstrukcija odvodnje i javne rasvjete.

**Program 1015 PROSTORNO UREĐENJE I UNAPREĐENJE STANOVANJA planiran u iznosu od 1.207.000,00 €.**

**Kapitalni projekt: K100006 Izrada prostorno-planskih dokumenata – planirano 50.000,00 €**

U ovoj aktivnosti planirana je izrada Prostornog plana uređenja Općine Mali Bukovec nove generacije i Urbanistički plan uređenja Poduzetničke zone Mali Bukovec III. nove generacije, a sve u digitalnom obliku.

**Kapitalni projekt: K100007 Izgradnja dječjih igrališta u Općini Mali Bukovec – planirano 110.000,00 €**

Ovisno o raspisanim natječajima tijekom godine, u sklopu ovog projekta planira se daljnje uređenje dječjih igrališta iz vlastitih sredstava Općine u iznosu od 22.000,00 € te iz EU sredstava u iznosu od 88.000,00 €.

**Kapitalni projekt: K100008 Zemljište za uređenje i razvoj javne infrastrukture – planirano 15.000,00 €**

Rashodi u sklopu ovog projekta planiraju se za otkup zemljišta za uređenje i razvoj lokalne javne infrastrukture sukladno potrebama tijekom proračunske godine, a financirat će se u potpunosti iz općih prihoda i primitaka Općine Mali Bukovec.

**Kapitalni projekt: K100010 Izgradnja Društvenog doma Mali Bukovec – planirano 673.000,00 € -** U sklopu ovog kapitalnog projekta planira se izgradnja novog društvenog doma u Malom Bukovcu. Ista se planira financirati iz EU sredstava u iznosu od 600.000 €, što znači da realizacija projekta ovisi o raspisivanju natječaja tijekom godine. Ostatak sredstava planira se financirati iz vlastitih prihoda Općine Mali Bukovec. Projektna dokumentacija je pripremljena, te je kupljeni dio zemljišta na kojem će se objekt izgraditi.

**Kapitalni projekt: K100011 Izgradnja biciklističke staze – planirano 40.000,00 €**

Ovim projektom planira se izgradnja biciklističke staze uz rijeku Dravu koja bi se spojila s biciklističkom stazom kroz Općinu Veliki Bukovec, a ovisno o mogućnostima spojila bi se i sa stazama prema Koprivničko-križevačkoj županiji. Projekt se planira u potpunosti financirati iz sredstava državnog proračuna.

**Kapitalni projekt: K100017 Korištenje geotermalne energije u toplinarske svrhe – planirano 134.000,00 €**

U sklopu ovog projekta planira se izrada dijela projektno-tehničke dokumentacije za toplovode i prateće uređaje koji bi prolazili kroz područje Općine Mali Bukovec, a izvor energije bila bi buduća geotermalna elektrana smještena južno uz naselje Županec. Time bi se korisnicima, a prvenstveno gospodarstvenicima osigurala jeftinija toplinska energija od one koju trenutno koriste, čime bi se stvorili bolji preduvjeti za njihov rad. Projekt se planira financirati sredstvima Europske unije u iznosu od 112.000,00 eura, te vlastitim sredstvima u iznosu od 22.000,00 eura u 2024. godini.

**Kapitalni projekt: K100021 Adaptacija i opremanje centralnog objekta DV Krijesnica – planirano 130.000,00 €**

Projektom Adaptacije i opremanja centralnog objekta Dječjeg vrtića Krijesnica u Malom Bukovcu planira se adaptacija jednog dodatnog dnevnog boravka za jasličku skupinu djece. Općina Mali Bukovec će projekt provoditi u partnerstvu sa susjednom Općinom Veliki Bukovec, s obzirom da na području obiju Općina ne postoji obrazovna ustanova koja bi obuhvaćala rani odgoj – djecu jasličke dobi. Korisnici iste bila bi djeca s područja obiju Općina, a projekt se planira financirati u sklopu Nacionalnog plana oporavka i otpornosti preko Ministarstva znanosti i obrazovanja RH u iznosu od 95.561 € te u iznosu od 17.220 € iz sredstava Općine Veliki Bukovec i 17.219 € iz sredstava Općine Mali Bukovec.

**Kapitalni projekt: K100024 Uređenje i adaptacija dječjeg igrališta DV Krijesnica – planirano 35.000,00 €**

Ovim projektom planiraju se nabaviti dodatna nova igrala u dvorištu DV Krijesnica koja bi zamijenila stara, dotrajala i neadekvatna postojeća igrala, a u cilju povećanja sigurnosti djece polaznika dječjeg vrtića. Projekt se planira financirati iz sredstava državnog proračuna u iznosu do 25.000 €, te vlastitim sredstvima Općine u iznosu od 10.000 €.

**Kapitalni projekt: K100026 Adaptacija i opremanje centralnog objekta DV Krijesnica – planirano 20.000,00 €**

Općina Mali Bukovec je partner Općini Veliki Bukovec u navedenom projektu u svrhu dogradnje dodatnog dnevnog boravka i kuhinje u podružnici dječjeg vrtića Veliki Bukovec.

**Program 1016 PREDŠKOLSKI ODGOJ planiran u iznosu od 381.000,00 €.**

**Aktivnost: A100043 Redovan rad Dječjeg vrtića Krijesnica – planirano 366.000,00 €**

U sklopu ove aktivnosti planiraju se svi troškovi redovnog rada DV Krijesnica koji obuhvaćaju rashode za plaće i ostala materijalna prava djelatnika, stručnog usavršavanja djelatnika, troškove energenata, troškove prehrane djece i potrošnog materijala, uredskog materijala, intelektualnih, zdravstvenih, računalnih, komunalnih i ostalih usluga, usluga promidžbe i informiranja, pristojbi i naknada, sitnog inventara, službene i zaštitne odjeće i obuće, te ostalih nespomenutih rashoda poslovanja. Program predškolskog obrazovanja provodi se u dva objekta Dječjeg vrtića Krijesnica – u centralnom objektu u Malom Bukovcu i u podružnici DV u Velikom Bukovcu. Rad vrtića sufinanciraju roditelji djece polaznika vrtića, Općine Mali i Veliki Bukovec iz vlastitih općih prihoda i primitaka te od kraja 2023. godine i Ministarstvo znanosti i obrazovanja iz EU sredstava Nacionalnog plana oporavka i otpornosti u sklopu projekta fiskalne održivosti dječjih vrtića. DV Krijesnica je proračunski korisnik Općine Mali Bukovec te posluje u sklopu lokalne riznice.

**Kapitalni projekt: K100012 Opremanje radnog prostora Dječjeg vrtića– planirano 9.000,00 €**

Ovim se projektom planira redovno godišnje opremanje radnog prostora Dječjeg vrtića koje obuhvaća nabavu potrebnih (dotrajalih kroz godinu) sredstava za rad kao što su uredska oprema i namještaj (stolovi i stolice za djecu, ormarići, police i sl.) te komunikacijske opreme (televizori, radio prijemnici i sl.).

**Tekući projekt: T100007 Održavanje infrastrukture i okoliša Dječjeg vrtića – plan. 6.000,00 €**

U sklopu ovog projekta planira se tekuće održavanje infrastrukture i okoliša vrtića, a prema potrebama tijekom proračunske godine.

Predsjednik Općinskog vijeća

Zlatko Golec